O poskytovaní sociálnych služieb, o spôsobe a výške úhrad za sociálne služby

Schválené: 29.10.2009

Vyhlásené: 19.10.2009

Účinnosť: 14.11.2009

Obecné zastupiteľstvo v Kriváni na základe ustanovenia § 4 ods. 3 písm. p), § 6 a § 11 ods. 4 písm. g) zákona SNR č. 369/1990 Zb. o obecnom zriadení v znení neskorších predpisov a zákona č. 448/2008 Z. z. o sociálnych službách (ďalej len „zákon o sociálnych službách“) vydalo toto všeobecne záväzné nariadenie:

Článok I.
ZÁKLADNÉ USTANOVENIA

§ 1
Predmet úpravy

1. Toto všeobecne záväzné nariadenie (ďalej len VZN) podrobnejšie upravuje pôsobnosť obce Kriváň vo veciach:
a) o rozhodovaní o odkázanosti na sociálne služby (opatrovateľskú službu, sociálnu službu v zariadeniach opatrovateľskej služby s celoročným a denným pobytom, sociálnu službu v zariadení pre seniorov a poskytovanie odľahčovacej služby formou opatrovateľskej služby),
b) zabezpečovania sociálnych služieb,
c) poskytovania opatrovateľskej služby
d) o spôsobe a výške úhrady za poskytovanie sociálnych služieb

Článok II.
KONANIE VO VECIACH SOCIÁLNYCH SLUŽIEB

§ 2
Konanie vo veci odkázanosti na sociálnu službu

1. Žiadosť o posúdenie odkázanosti na sociálnu službu podľa § 1 tohoto VZN sa podáva na obec Kriváň.
2. Ak fyzická osoba vzhľadom na svoj zdravotný stav nemôže sama podať žiadosť o posúdenie odkázanosti na sociálnu službu alebo udeliť písomný súhlas na poskytnutie sociálnej služby na účely odľahčovacej služby, môže v jej mene, s jej súhlasom a na základe potvrdenia ošetrujúceho lekára o zdravotnom stave tejto fyzickej osoby podať žiadosť alebo udeliť súhlas aj iná fyzická osoba.
3. Žiadosť o posúdenie odkázanosti na sociálnu službu obsahuje najmä:
a) meno a priezvisko žiadateľa (fyzickej osoby, ktorej sa má poskytovať sociálna služba),
b) dátum narodenia,
c) trvalý pobyt, (prechodný pobyt)
d) rodinný stav,
e) štátne občianstvo,
f) druh sociálnej služby na ktorú má byť fyzická osoba posúdená a ak ide o sociálne služby v zariadení aj formu poskytovaných sociálnych služieb v zariadení a potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá žiada o posúdenie odkázanosti na sociálnu službu.

4. Podkladom na vydanie rozhodnutia o odkázanosti na sociálnu službu je posudok o odkázanosti na sociálnu službu.
5. Obec Kriváň na základe lekárskeho posudku a sociálneho posudku vyhotovuje posudok o odkázanosti na sociálnu službu, ktorý obsahuje:
a) stupeň odkázanosti fyzickej osoby na pomoc inej fyzickej osoby,
b) znevýhodnenie fyzickej osoby s ťažkým zdravotným postihnutím (ŤZP) alebo nepriaznivým zdravotným stavom v oblasti sebaobslužných úkonov, úkonov starostlivosti o svoju domácnosť a pri základných sociálnych aktivitách,
c) návrh druhu sociálnej služby,
d) určenie termínu opätovného posúdenia zdravotného stavu.
6. Pri rozhodovaní o odkázanosti na sociálnu službu môže obec Kriváň použiť ako podklad na vydanie rozhodnutia o odkázanosti na sociálnu službu komplexný posudok vydaný príslušným úradom práce, sociálnych vecí a rodiny na účely kompenzácie sociálnych dôsledkov ťažkého zdravotného postihnutia podľa osobitného predpisu, ak je jeho obsahom aj posúdenie stupňa odkázanosti fyzickej osoby na pomoc inej osoby alebo posudok o odkázanosti na sociálnu službu, alebo posudok o odkázanosti na sociálnu službu vydaný inou obcou.
7. Na konanie o odkázanosti na sociálnu službu sa primerane vzťahujú všeobecné právne predpisy o správnom konaní.
8. Priebeh konania vo veci rozhodovania o odkázanosti na sociálnu službu zabezpečuje obec Kriváň, cestou Obecného úradu v Kriváni, ktorá eviduje a vedie celú spisovú agendu.
9. O odkázanosti na sociálnu službu rozhoduje za obec ako správny orgán starosta obce v zmysle § 13 ods. 5 zákona č. 369/1990 Zb. o obecnom zriadení.
10. Opravný prostriedok proti rozhodnutiu o zákaze poskytovateľa sociálnej služby poskytovať sociálnu službu, nemá odkladný účinnok.

§ 3
Povinnosti prijímateľa sociálnej služby

1. Prijímateľ sociálnej služby je povinný písomne oznámiť obci Kriváň, cestou Obecného úradu v Kriváni do 8 dní zmeny v skutočnostiach rozhodujúcich na trvanie odkázanosti na sociálnu službu o poskytovateľovi sociálnej služby, zmeny v príjmových pomeroch a majetkových pomeroch rozhodujúcich na určenie sumy úhrady za sociálnu službu.
2. Prijímateľ sociálnej služby je povinný na výzvu obce Kriváň, cestou Obecného úradu v Kriváni osvedčiť skutočnosti rozhodujúce na trvanie odkázanosti na sociálnu službu a to v lehote do 8 dní odo dňa doručenia výzvy, ak obec v písomnej výzve neurčí dlhšiu lehotu. Ak fyzická osoba nevyhovie výzve v určenej lehote, rozhodne obec o zániku odkázanosti fyzickej osoby na sociálnu službu, ak bola vo výzve na tento následok upozornená.
3. Fyzická osoba, ktorá žiada o poskytnutie sociálnej služby alebo prijímateľ sociálnej služby sú povinní na výzvu obce Kriváň cestou Obecného úradu v Kriváni zúčastniť sa posúdenia zdravotného stavu a opätovného posúdenia zdravotného stavu v termíne určenom lekárom. Ak sa uvedená fyzická osoba tohoto posúdenia nezúčastní, konanie o odkázanosti na sociálnu službu sa zastaví alebo sa rozhodne o zániku odkázanosti na sociálnu službu.
4. Prijímateľ sociálnej služby je povinný obci Kriváň alebo poskytovateľovi sociálnej služby oznámiť výšku svojich príjmov a čestným vyhlásením preukázať výšku úspor a hodnotu majetku, ohlásiť zmeny vo výške príjmu, úspor a zmeny v hodnote majetku, ktoré sú rozhodujúce na určenie sumy úhrady za sociálnu službu. Ak fyzická osoba nesplní túto povinnosť, obec Kriváň nie je povinná pri určení sumy úhrady za sociálnu službu postupovať podľa tohoto nariadenia.

Článok III
VŠEOBECNÉ USTANOVENIA O ÚHRADÁCH ZA SOCIÁLNE SLUŽBY

§ 4
Úhrada za sociálnu službu

1. Prijímateľ sociálnej služby je povinný platiť úhradu za poskytovanie opatrovateľskej služby.
2. Prijímateľ sociálnej služby je povinný platiť úhradu za poskytnutú sociálnu službu podľa svojho príjmu a majetku.
3. Prijímateľ sociálnej služby si platenie úhrady za poskytnutú sociálnu službu rieši najmä užívaním vlastného majetku, správou vlastného majetku alebo prenájmom vlastného majetku.
4. Na účely úhrady za sociálnu službu sa do príjmu občana započítava aj zvýšenie dôchodku pre bezvládnosť občana, ktorému sa sociálna služba poskytuje a príplatok na dieťa, ktorému sa sociálna služba poskytuje.
5. Úhrada za poskytnutú sociálnu službu sa určuje podľa druhu poskytovanej sociálnej služby a rozsahu poskytovanej sociálnej služby.

§ 5

Právna ochrana občana pred platením úhrady neprimeranej jeho príjmu, majetku a rodinným pomerom

1. Prijímateľ sociálnej služby nie je povinný platiť úhradu za sociálnu službu, ak je jeho príjem nižší alebo sa rovná sume ustanovenej v tomto paragrafe, a to v závislosti od druhu a formy sociálnej služby.
2. Prijímateľ sociálnej služby platí len časť úhrady za sociálnu službu, ak je jeho príjem vyšší ako sú sumy ustanovené v tomto paragrafe a jeho výška nepostačuje na zaplatenie určenej úhrady za sociálnu službu.
3. Po zaplatení úhrady za opatrovateľskú službu musí prijímateľovi sociálnej služby zostať mesačne z jeho príjmu najmenej 1,3 násobok sumy životného minima pre jednu plnoletú fyzickú osobu ustanovenej osobitným predpisom (Zákon č. 601/2003 Z. z. o životnom minime a zmene a doplnení niektorých zákonov).
4. Ak sa príjem prijímateľa sociálnej služby posudzuje spoločne s príjmami fyzických osôb, ktorých príjmy sa s ním spoločne posudzujú, po zaplatení úhrady za sociálnu službu musí prijímateľovi sociálnej služby zostať suma uvedená v tomto paragrafe a fyzickým osobám, ktorých príjmy sa spoločne posudzujú s príjmom prijímateľa sociálnej služby musí zostať mesačne ich príjem najmenej 1,3 násobku sumy životného minima ustanovenej osobitným predpisom (zákon 601/2003 Z. z.)
5. Po zaplatení úhrady za celoročnú pobytovú sociálnu službu musí prijímateľovi sociálnej služby zostať mesačne z jeho príjmu najmenej 20 % sumy životného minima pre jednu plnoletú fyzickú osobu ustanovenej osobitným predpisom.
6. Ak nevznikne prijímateľovi sociálnej služby povinnosť platiť úhradu za sociálnu službu alebo jej časť a táto povinnosť nevznikne ani rodičom alebo deťom a občan zomrie, nezaplatená úhrada za opatrovateľskú službu alebo jej časť je pohľadávka obce, ktorá sa uplatňuje v konaní o dedičstve.
7. Na účely zisťovania príjmu podľa tohoto zákona u fyzických osôb, sa za fyzické osoby, ktoré sa s týmito osobami spoločne posudzujú považujú osoby podľa osobitného predpisu.

§ 6
Účasť rodiny na úhradách

1. Ak prijímateľ sociálnej služby nemá príjem alebo jeho príjem nepostačuje na platenie úhrady za sociálnu službu, môže úhradu za sociálnu službu alebo jej časť platiť aj iná osoba, pritom táto osoba môže uzatvoriť s poskytovateľom sociálnej služby zmluvu o platení úhrady za sociálnu službu.
2. Ak podľa tohoto nariadenia nevznikne prijímateľovi sociálnej služby povinnosť platiť úhradu za sociálnu službu alebo jej časť, prechádza táto povinnosť postupne na rodičov a deti, ak sa ich príjem neposudzuje spoločne s príjmom prijímateľa sociálnej služby; rodičom alebo deťom po zaplatení úhrady za sociálnu službu musí mesačne zostať 1,3 násobok sumy životného minima ustanovenej osobitným predpisom.
3. Rodičia alebo deti uzatvárajú s poskytovateľom sociálnej služby zmluvu o platení úhrady za sociálnu službu. Ak nedôjde k uzatvoreniu zmluvy, obec rozhodne o povinnosti rodičov alebo detí platiť úhradu za sociálnu službu alebo jej časť za prijímateľa sociálnej služby, ktorému nevznikne povinnosť platiť úhradu za sociálnu službu alebo jej časť.

§ 7
Vyživovacia povinnosť

1. Deti, ktoré sú schopné samy sa živiť sú povinné zabezpečiť svojim rodičom slušnú výživu, ak to potrebujú.
2. Každé dieťa plní túto vyživovaciu povinnosť takým dielom, aký zodpovedá pomeru jeho schopnosti a možnosti k schopnostiam a možnostiam ostatných detí.

§ 8
Všeobecné ustanovenia o poskytovaní sociálnych služieb

1. Obec Kriváň v rozsahu svojej pôsobnosti fyzickej osobe, ktorá je odkázaná na sociálnu službu:
a) poskytne sociálnu službu,
b) zabezpečí poskytovanie sociálnej služby u iného verejného poskytovateľa sociálnej služby, ak nemôže poskytnúť sociálnu službu ani zabezpečiť poskytovanie sociálnej služby prostredníctvom právnickej osoby, ktorú zriadila alebo založila na tento účel, a ak s týmto fyzická osoba, ktorá žiada o uzatvorenie zmluvy o poskytovaní sociálnej služby, súhlasí, alebo
c) zabezpečí poskytovanie sociálnej služby u neverejného poskytovateľa sociálnej služby na základe dohody obce s fyzickou osobou, ktorá žiada o uzatvorenie zmluvy o poskytovaní sociálnej služby, ak obec nemôže poskytnúť alebo zabezpečiť poskytovanie sociálnej služby podľa písmen a) až b).
2. Obec Kriváň zabezpečí poskytovanie sociálnej služby tak, že uzatvorí zmluvu s budúcim poskytovateľom sociálnej služby, v ktorej sa budúci poskytovateľ sociálnej služby zaväzuje túto službu poskytnúť.

§ 9
Zmluva o poskytovaní sociálnej služby

1. Obec Kriváň ako poskytovateľ sociálnej služby poskytuje sociálnu službu na základe zmluvy o poskytovaní sociálnej služby.
2. Zmluva o poskytovaní sociálnej služby musí byť uzatvorená písomne a spôsobom, ktorý je pre prijímateľa sociálnej služby zrozumiteľný.
3. Žiadateľ o poskytovanie sociálnej služby podá písomnú žiadosť o uzatvorenie zmluvy o poskytovaní sociálnej služby Obci Kriváň cestou Obecného úradu v Kriváni.
Žiadosť obsahuje :
a) meno a priezvisko žiadateľa – fyzickej osoby, ktorej sa má poskytovať sociálna služba,
b) dátum narodenia a adresa pobytu,
c) druh sociálnej služby, ktorá sa má poskytovať,
d) formu sociálnej služby, ktorá sa má poskytovať v zariadení,
e) potvrdenie o príjme za predchádzajúci kalendárny rok,
f) doklady o majetkových pomeroch,
g) deň začatia poskytovania sociálnej služby a čas poskytovania sociálnej služby, a ak sa má poskytovať odľahčovacia služba, obdobie trvania tejto služby,
h) iné doklady, ktoré sú podkladom na uzatvorenie zmluvy.
4. Ak sa pre daný druh sociálnej služby vydáva rozhodnutie o odkázanosti na sociálnu službu, k žiadosti o uzatvorenie zmluvy o poskytovaní sociálnej služby je žiadateľ povinný priložiť aj právoplatné rozhodnutie o odkázanosti na sociálnu službu.
5. Zmluva o poskytovaní sociálnej služby obsahuje najmä:
a) označenie zmluvných strán,
b) druh poskytovanej sociálnej služby,
c) vecný rozsah sociálnej služby a formu poskytovania sociálnej služby,
d) deň začatia poskytovania sociálnej služby,
e) čas poskytovania sociálnej služby,
f) miesto poskytovania sociálnej služby,
g) sumu úhrady za sociálnu službu, spôsob jej určenia a spôsob jej platenia,
h) podmienky zvyšovania sumy úhrady za sociálnu službu,
i) dôvody odstúpenia od zmluvy,
j) sumu nezaplatenej úhrady za sociálnu službu podľa § 73 ods. 13 zákona o sociálnych službách.

6. V zmluve o poskytovaní sociálnej služby sa môžu dohodnúť aj ďalšie náležitosti podľa druhu sociálnej služby.
7. Ak osoba odmietne uzatvoriť zmluvu o poskytovaní sociálnej služby, povinnosť obce ako poskytovateľa poskytnúť sociálnu službu sa považuje za splnenú.
8. Ak sa zmenia skutočnosti, ktoré sú predmetom zmluvy o poskytovaní sociálnej služby, zmenia sa tieto skutočnosti dodatkom k zmluve o poskytovaní sociálnej služby.

9. Ak sa zmenia skutočnosti rozhodujúce na určenie úhrady za sociálnu službu podľa tohto VZN, poskytovateľ sociálnej služby a prijímateľ sociálnej služby sú povinní uzatvoriť dodatok k zmluve o poskytovaní sociálnej služby.
10. Prijímateľ sociálnej služby môže jednostranne vypovedať zmluvu o poskytovaní sociálnej služby kedykoľvek aj bez uvedenia dôvodu, pričom výpovedná lehota nesmie byť dlhšia ako 30 dní.
11. Obec Kriváň. ako poskytovateľ sociálnej služby môže jednostranne vypovedať zmluvu o poskytovaní sociálnej služby, ak
a) prijímateľ sociálnej služby hrubo porušuje povinnosti vyplývajúce zo zmluvy o poskytovaní sociálnej služby najmä tým, že hrubo porušuje dobré mravy, ktoré narúšajú občianske spolužitie alebo nezaplatí dohodnutú úhradu za sociálnu službu, a ak ide o poskytovanie celoročnej pobytovej sociálnej služby najmä tým, že nezaplatí dohodnutú úhradu za sociálnu službu za čas dlhší ako tri mesiace alebo platí len časť dohodnutej úhrady a dlžná suma presiahne trojnásobok dohodnutej mesačnej úhrady,
b) prijímateľ sociálnej služby neuzatvorí dodatok k zmluve o poskytovaní sociálnej služby podľa ods. 9/ tohto §,
c) prevádzka zariadenia je podstatne obmedzená alebo je zmenený účel poskytovanej sociálnej služby tak, že zotrvanie na zmluve o poskytovaní sociálnej služby by pre poskytovateľa sociálnej služby znamenalo zrejmú nevýhodu,
d) obec rozhodne o zániku odkázanosti fyzickej osoby na sociálnu službu.
Obec Kriváň je povinná doručiť prijímateľovi sociálnej služby písomnú výpoveď
s uvedením dôvodu výpovede. Výpovedná lehota je 30 dní.
12. Na vzťahy neupravené týmto VZN vo veci poskytovania sociálnej služby sa primerane použijú ustanovenia zákona o sociálnych službách.

Článok IV.
OPATROVATEĽSKÁ SLUŽBA

§ 10
Opatrovateľská služba

Opatrovateľská služba sa poskytuje ako terénna sociálna služba na území obce Kriváň, fyzickej osobe s trvalým/prechodným pobytom v obci Kriváň, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 zákona o sociálnych službách a zároveň je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zákona o sociálnych službách.

§ 11
Okruh osôb, ktorým nemožno poskytovať opatrovateľskú službu

1. Opatrovateľskú službu nemožno poskytovať fyzickej osobe:
a) ktorej sa poskytuje celoročná pobytová sociálna služba,
b) ktorá je opatrovaná fyzickou osobou, ktorej sa poskytuje peňažný príspevok za opatrovanie podľa osobitného predpisu,
c) ktorej sa poskytuje peňažný príspevok za osobnú asistenciu podľa osobitného predpisu
d) ktorej je nariadená karanténa pre podozrenie z nákazy prenosnou chorobou a pri ochorení touto nákazou.

2. Ustanovenie odseku 1 písm. b) sa nepoužije, ak :
a) je fyzická osoba vykonávajúca opatrovanie v zdravotníckom zariadení,
b) sa fyzickej osobe vykonávajúcej opatrovanie poskytuje odľahčovacia služba,
c) sa fyzickej osobe, ktorá je opatrovaná fyzickou osobou, ktorej sa poskytuje peňažný príspevok na opatrovanie podľa osobitného predpisu, poskytuje opatrovateľská služba v rozsahu najviac osem hodín mesačne

§ 12
Poskytovanie opatrovateľskej služby

1. Podmienkou poskytovania opatrovateľskej služby je rozhodnutie o odkázanosti na poskytovanie opatrovateľskej služby.
2. Opatrovateľská služba je poskytovaná fyzickej osobe, ktorá spĺňa podmienky tohoto nariadenia a má právoplatné rozhodnutie o odkázanosti na poskytovanie sociálnej služby.
3. Opatrovateľskou službou sa poskytujú úkony uvedené v prílohe č. 4 zákona o sociálnych službách. Rozsah úkonov na základe sociálnej posudkovej činnosti určuje obec Kriváň v hodinách. Minimálny rozsah úkonov nemôže byť nižší ako je rozsah zodpovedajúci stupňu odkázanosti fyzickej osoby, posúdený podľa prílohy č. 3 zákona o sociálnych službách.
4. Opatrovateľská služba sa poskytuje prednostne v domácnosti občana.
5. Opatrovateľská služba sa poskytuje po dobu plnenia podmienok na poskytovanie opatrovateľskej služby.
6. Opatrovateľská služba sa poskytuje v pracovné dni: pondelok až piatok v čase od 7.30 h do 15.30 h
7. Pri hospitalizácii klienta, pri umiestnení klienta do zariadenia sociálnych služieb alebo pri prerušení poskytovania opatrovateľskej služby na dobu dlhšiu ako 30 dní je prijímateľ sociálnej služby alebo rodinní príslušníci povinní písomne vyzvať poskytovateľa k zmene zmluvných podmienok zmluvy o poskytovaní sociálnej služby formou dodatku alebo jej zrušenie. V prípade ak prijímateľ opatrovateľskej služby alebo rodinní príslušníci nedoručia obci Kriváň do 30 dní výzvu podľa predchádzajúcej vety, obec Kriváň odstúpi od uzatvorenej zmluvy.

§ 13
Výška úhrady za opatrovateľskú službu

Výška úhrady za opatrovateľskú službu je:
a) pre fyzickú osobu s trvalým pobytom v obci Kriváň vo výške 0,70 EUR za
1 hodinu opatrovateľskej služby
b) pre fyzickú osobu s prechodným pobytom v obci Kriváň vo výške1,00 EUR za 1 hodinu opatrovateľskej služby

 

§ 14
Rozsah a spôsob úhrady

1. Úhrada za opatrovateľskú službu v príslušnom mesiaci sa určí podľa rozsahu hodín poskytovanej opatrovateľskej služby v prepočte na 22 pracovných dní.
2. Úhradu za opatrovateľskú službu platí prijímateľ opatrovateľskej služby podľa počtu poskytnutých hodín opatrovateľskej služby najneskôr do 15. dňa kalendárneho mesiaca, nasledujúceho po mesiaci v ktorom sa opatrovateľská služba poskytla.
Rozsah a podmienky úhrady za poskytovanie opatrovateľskej služby si prijímateľ opatrovateľskej služby dohodne s poskytovateľom opatrovateľskej služby v zmluve o poskytovaní opatrovateľskej zmluvy.

Článok VI.
SPOLOČNÉ, PRECHODNÉ, ZRUŠOVACIE ZÁVEREČNÉ USTANOVENIA

§ 15
Spoločné ustanovenia

1. Pri poskytovaní sociálnych služieb a stanovovaní úhrad za poskytovanú opatrovateľskú službu sa primerane použije zákon 448/2008 Z. z. o sociálnych službách, zákon 71/1967 Zb. o správnom konaní v znení neskorších predpisov, zákon 36/2005 Z. z. o rodine v znení neskorších predpisov, zákon č. 369/1990 Zb. o obecnom zriadení v znení neskorších predpisov, Občiansky zákonník.
2. Poskytovateľ sociálnej služby je povinný chrániť osobné údaje získané za účelom výšky platby za poskytované sociálne služby v zmysle zákona č. 428/2002 Z. z. o ochrane osobných údajov v znení neskorších predpisov.

§ 16
Prechodné ustanovenie

Na žiadosti o poskytovanie sociálnych služieb, o ktorých sa právoplatne nerozhodlo do
31. 12. 2008 a na rozhodnutia o poskytovaní sociálnych služieb právoplatne vydaných do
31. 12. 2008 podľa doterajšieho VZN a všeobecne záväzných právnych predpisov sa primerane použijú prechodné ustanovenia právnych predpisov účinných od 1.1.2009 (najmä § 105 a nasl. zákona o sociálnych službách).

 

§ 17
Zrušovacie ustanovenie

Týmto VZN sa zrušuje Všeobecne záväzné nariadenie obce Kriváň zo dňa 15. 7. 2004 o opatrovateľskej službe, podmienkach a postupe pri poskytovaní opatrovateľskej služby, spôsobe a výške úhrady za opatrovateľskú službu.

§ 18
Záverečné ustanovenie

Obecné zastupiteľstvo v Kriváni sa uznieslo na vydaní tohoto VZN na svojom zasadnutí dňa 29. októbra 2009. Toto VZN nadobúda účinnosť 15. dňom od jeho schválenia, ......................................

V Kriváni 19. októbra 2009

Jozef K L I M O
starosta obce

Návrh Všeobecne záväzného nariadenia č.1/2009 bol vyvesený na úradnej tabuli v súlade
s § 6 ods. 3 zákona č. 369/1990 Zb. o obecnom zriadení v znení neskorších predpisov, dňa
19. októbra 2009

Pripomienky (písomné ) k návrhu boli uplatnené v počte ................ 0

Schválené všeobecne záväzné nariadenie bolo vyhlásené vyložením na úradnej tabuli dňa:
29. októbra 2009.

Všeobecne záväzné nariadenie bolo zložené dňa : ................................